b"\n_START_ARTICLE_\nAntanas Rudis\n_START_SECTION_\nBiografija\n_START_PARAGRAPH_\nTre\xc4\x8dios kartos Amerikos lietuvis Antanas Juozas augo \xc4\x8cikagoje. Ilinojaus technikos institute baig\xc4\x99s in\xc5\xbeinerijos mokslus ir, \xc4\xafgij\xc4\x99s patirties, \xc4\xafsteig\xc4\x97 savo plieno gamini\xc5\xb3 \xc4\xafmon\xc4\x99 Rockwell Engineering Co._NEWLINE_Nepaisant didelio u\xc5\xbeimtumo versle, aktyviai dalyvavo Amerikos lietuvi\xc5\xb3 visuomeniniame gyvenime: nuo 1943 met\xc5\xb3 \xe2\x80\x93 ALT'o centro valdybos narys, o 1965\xe2\x80\x931967 m. pirmininkas. Nuo 1955-\xc5\xb3j\xc5\xb3 \xe2\x80\x93 Lietuvi\xc5\xb3 prekybos r\xc5\xabm\xc5\xb3 pirmininkas, JAV Lietuvi\xc5\xb3 Bendruomen\xc4\x97s tarybos narys, BALF'o direktorius, taip pat Romos katalik\xc5\xb3 federacijos pirmininkas._NEWLINE_1936 metais susituok\xc4\x97 su Marija Juozaityte. M. ir A. Rud\xc5\xbeiai materialiai r\xc4\x97m\xc4\x97 Lietuvi\xc5\xb3 seneli\xc5\xb3 prieglaud\xc4\x85, \xc5\xa0v. Kry\xc5\xbeiaus ligonin\xc4\x99, Jaunimo, Draugo ir Marijon\xc5\xb3 namus, finansavo lietuvi\xc5\xa1k\xc5\xb3 vadov\xc4\x97li\xc5\xb3 leidim\xc4\x85. \xc5\xa0eimos l\xc4\x97\xc5\xa1omis i\xc5\xa1leistos \xe2\x80\x9eBaltijos valstybi\xc5\xb3 u\xc5\xbegrobimo byla\xe2\x80\x9c, \xe2\x80\x9ePirmas Lietuvos Statutas\xe2\x80\x9c ir kitos knygos. Rud\xc5\xbeiai \xc4\xafsteig\xc4\x97 vardines stipendijas studijuojantiesiems Lietuvos Statut\xc4\x85 ir LDK istorij\xc4\x85. Svari j\xc5\xb3 pagalba organizuojant siuntas po Antrojo pasaulinio karo lietuviams pab\xc4\x97geliams Vokietijoje, tremtiniams Sibire ir vargstantiems Lietuvoje. Abu finansi\xc5\xa1kai pad\xc4\x97jo Lietuvos ba\xc5\xbeny\xc4\x8dioms, j\xc5\xb3 d\xc4\x97ka i\xc5\xa1kilo Palaimintojo Jurgio Matulai\xc4\x8dio ba\xc5\xbeny\xc4\x8dia lietuvi\xc5\xa1kame Vidugiri\xc5\xb3 kaime Lenkijoje. Rud\xc5\xbeiai dalyvavo ir kit\xc5\xb3, nelietuvi\xc5\xa1k\xc5\xb3 JAV organizacij\xc5\xb3 veikloje._NEWLINE_1954 m. A. Rudis i\xc5\xa1 arkivyskupo Skvirecko gavo pavedim\xc4\x85 saugoti Popie\xc5\xbeiaus Pijaus XII bul\xc4\x99 apie \xc5\xa1v. Kazimiero paskelbim\xc4\x85 Lietuvos jaunimo glob\xc4\x97ju. Bul\xc4\x99 Rud\xc5\xbeiai atve\xc5\xbe\xc4\x97 \xc4\xaf Vilni\xc5\xb3 ir 2001 m. Arkikatedroje perdav\xc4\x97 kardinolui A. J. Ba\xc4\x8dkiui._NEWLINE_Nuo 1953 m. Antanas Rudis buvo JAV kongreso Ch. J. Kersteno komiteto, tyrusio SSSR agresij\xc4\x85 Baltijos \xc5\xa1alysee, patar\xc4\x97jas; JAV delegacijos JTO d\xc4\x97l Lietuvos okupacijos panaikinimo narys. Mir\xc4\x97 2012 m. gruod\xc5\xbeio 10 d."